Karl Jóhann Jóhannsson, aðstoðarframkvæmdastjóri Flügger á Íslandi.

Karl Jóhann Jóhannsson er nýráðinn aðstoðarframkvæmdastjóri Flügger á Íslandi. Um starf sitt segir Karl að það felist í almennri stjórnun á fyrirtækinu, fjármálastjórn, umsjón með starfsmannamálum, stefnumótun og markaðsmálum. Stefnumótunin og markaðsmálin eru unnin í nánu samstarfi við aðalstöðvarnar í Danmörku, en Flügger er með yfir 520 verslanir um allan heim. Áður starfaði Karl hjá Opnum kerfum þar sem hann var ráðgjafi á sviði stefnumótunar, gæðamála og viðskiptatengsla. Þá hefur Karl verið kennari í viðskiptadeild Háskólans á Bifröst samhliða vinnu og er leiðbeinandi í BS lokaverkefnum í viðskiptadeild.

Það hefur verið mikið að gera hjá Karli að undanförnu: „Ég hef verið að setja mig inn í rekstur Flüggers, sem er viðamikill og í mörg horn að líta. Fjármálastjóri fyrirtækisins er nú að hætta eftir 17 ára starf og ég mun einnig taka við verkefnum hans, sem eru ansi margbreytileg, fyrir utan aðra stjórnun hjá fyrirtækinu.“

Eiginkona Karls er Guðbjörg Kr. Ingvarsdóttir skartgripahönnuður sem rekur fyrirtækið Aurum í Bankastræti. „Við hjónum stofnuðum fyrirtækið árið 1999 og hefur Guðbjörg rekið það frá upphafi. Ég hef komið nálægt rekstrinum með mína þekkingu á viðskiptum.“ Guðbjörg og Karl eiga tvær ungar dætur, átta og þriggja ára.

Þegar kemur að áhugamálum þá er laxveiði ofarlega á blaði: „Fyrir utan að njóta þess að vera með fjölskyldunni þá er laxveiði stærsta áhugamálið og ég verð að komast í nokkrar laxveiðiferðir á hverju ári til að geta sinnt þörfinni. Það má segja að ég hafi alist upp í laxveiði þar sem faðir minn var mikill laxveiðimaður og var farið í margar veiðiferðir á mínum yngri árum. Einu sinni á ári fer ég með fjölskyldunni í veiði í laxveiðiá í Dölunum, en þangað fór ég með foreldrum mínum frá tveggja ára aldri. Í þessari ferð er aðalatriðið að borða góðan mat og leyfa krökkunum að veiða. Ég og Guðbjörg förum síðan með öðrum hjónum í minnst eina veiðiferð á sumri og svo er það „strákaferðin“ þar sem ég er í góðra vina hópi við veiði og aðra skemmtun. Ég fór í sjö eða átta laxveiðitúra í fyrra, en á von á því að þeir verði færri í sumar. Við hjónin höfum gaman að fara á skíði, Guðbjörg keppti áður á skíðum og kenndi og er stefnan að við förum til Austurríkis í janúar með vinahópi úr Round table 1, en það er klúbbur sem ég hef verið meðlimur í sl. 6 ár. Á veturna er ég með tveimur vinum mínum í veggtennis.“

Síðasta frí sem Karl og Guðbjörg fóru í var til London í mars: „Við gistum á frábæru „hóteli“ í Notting Hill með þremur öðrum pörum. Húsið er í eigu Martin Miller, sem er þekktur fyrir Millers gin og líkist meira heimili heldur en hóteli. Óhætt er að segja að mjög sérstakt var að dvelja þarna. Þetta er stórt hús og leigir Miller herbergi út og býr einnig sjálfur í húsinu. Eitt skiptið var hann með viðskiptafund í stofunni þegar við félagarnir sátum í næsta sófa, slöppuðum af og drukkum Millers gin. Markmiðið með ferðinni var að slappa vel af og borða góðan mat á góðum veitingastöðum og heppnaðist það í alla staði frábærlega vel.

Í ágúst ætlum við að fara til Spánar. Þar eigum við raðhús, sem við reynum að komast í þegar tækifæri gefst. Þá eigum við sumarbústaðarlóð í Grímsnesinu (1 hektara), höfum átt hana í fimm ár og erum ekki enn byrjuð að byggja. Og þar sem ég sé ekki fram á að ég byrji nokkurn tímann þá er svo komið að ég ætla að flytja inn sumarbústað sem verður settur upp fyrir okkur. Ekki það að við séum sumarbústaðalaus. Með fjölskyldu Guðbjargar eigum við sumarbústað á Snæfjallaströnd sem er algjör paradís á sumrin.“

Nafn: Karl Jóhann Jóhannsson.

Fæðingarstaður: Ólafsvík, 14. júní 1967.

Foreldrar: Ingibjörg Gunnlaugsdóttir húsmóðir og Jóhann Jónsson kaupmaður (látinn).

Maki: Guðbjörg Kr. Ingvarsdóttir.

Börn: Ásgerður Diljá, 8 ára, og Karlotta Kara, 3 ára.

Menntun: MBA og M.Sc. (sérsvið: skipulagning og stjórnun fyrirtækja).

Myndatexti:

Karl Jóhann Jóhannsson: „Það má segja að ég hafi alist upp í laxveiði þar sem faðir minn var mikill laxveiðimaður og var farið í margar veiðiferðir á mínum yngri árum.“